Alan Paton
Alan Paton, 1903-1988, sydafrikansk forfatter. Gennembrudsromanen Cry, the Beloved Country (1948, da. Ve, mit elskede land, 1949) udkom samme år, som National Party og apartheid-strategien kom til magten i Sydafrika. Romanen skabte international opmærksomhed omkring landets racepolitik og økonomiske ulighed. Moralsk indignation og en vis salvelsesfuldhed præger samfundskritikken her og i senere romaner — Too Late the Phalarope (1953, da. Og dog burde jeg have talt, 1954), Ah, But Your Land Is Beautiful (1981, da. ... men landet er smukt, 1984) — men Paton skrev også tekst til musicals, fx Mkumbane (1959) og Sponono (1964). Fra 1958 til 1968 var han formand for Sydafrikas Liberale Parti.